চেরাবান্দা রাজু

চেরাবান্দা রাজু (১৯৪৪ - ২ জুলাই ১৯৮২) ছিলেন একজন বিপ্লবী কবি, ঔপন্যাসিক এবং গীতিকার, যিনি তেলেগু ভাষায় লিখেছিলেন।  তিনি ছিলেন সেই ছয় কবির একজন যারা তাদের দিগম্বর (নগ্ন) কবিতার জন্য পরিচিত ছিলেন যা ১৯৬০-এর দশকের মাঝামাঝি সময়ে অন্ধ্র প্রদেশে বিকশিত হয়েছিল।

 প্রাথমিক জীবন 
রাজু, যার আসল নাম ছিল বাদম ভাস্কর রেড্ডি, ১৯৪৪ সালে নালগোন্ডা জেলার অঙ্কুশপুরম গ্রামে এক কৃষক পরিবারে জন্মগ্রহণ করেন। বন্ধুরা তাকে আদর করে চেরা নামে ডাকতেন, তিনি তাঁর শৈশবকালে শরৎচন্দ্র চট্টোপাধ্যায় এবং রবীন্দ্রনাথ ঠাকুরের সাহিত্যকর্ম দ্বারা প্রভাবিত হয়েছিলেন । এমনকি কিংবদন্তি কবি শ্রী শ্রীও তাঁর কাছ থেকে প্রচুর অনুপ্রেরণা পেয়েছিলেন এবং তাঁর সবচেয়ে জনপ্রিয় কবিতা সংকলন "মহা প্রস্থানম" চেরাকে উৎসর্গ করেছিলেন।

রাজনৈতিক জীবন
চেরাবান্দা রাজু পেশায় একজন শিক্ষক ছিলেন এবং প্রাচ্য সাহিত্যে ডিগ্রি অর্জন করেছিলেন। তাঁর সাহিত্যকর্মের মধ্যে রয়েছে গাঞ্জিনেল্লু, নিপ্পুরাল্লু, গাম্যম, কাট্টিপাটা, দিকসুচি, মুত্তাদি এবং কান্তি যুদ্ধম। তিনি তাঁর কবিতার মাধ্যমে দলিত ও কৃষকদের মতো নিপীড়িত শ্রেণীর উন্নতির পক্ষে কথা বলেছেন এবং তাদের অধিকারের জন্য লড়াই করেছেন। দিগম্বর কবিতার ধারাটি যখন তুঙ্গে ওঠে এবং একটি ক্ষয়প্রাপ্ত শক্তিতে পরিণত হয়, তখন তিনি ভারভারা রাও , শ্রী শ্রী, কুটুম্ব রাও এবং রমনা রেড্ডির মতো অন্যান্য বিপ্লবী কবিদের সাথে বীরসম (বিপ্লব রাচায়িতলা সংঘম) প্রতিষ্ঠা করেন এবং তাঁর কাব্যিক যাত্রা অব্যাহত রাখেন। 
জীবদ্দশায় তিনি আইন প্রয়োগকারী সংস্থাগুলির দ্বারা হয়রানির শিকার হন, অনেক মামলায় জড়িত হন এবং জেল খাটেন। কারাদণ্ড ভোগ করার সময় তাঁর স্বাস্থ্যের অবনতি ঘটে এবং ৩৮ বছর বয়সে তিনি ব্রেন টিউমারে আক্রান্ত হয়ে মারা যান।

কবি ও কবিতা
স্কুলের খাতায় চেরাবান্দা রাজু নামে কেউ ছিলেন না কোনওদিন। স্কুলের খাতায় তাঁর নাম ছিল বদ্দাম ভাস্কর রেড্ডি। তিনি সে নাম পরিত্যাগ করে নাম নিয়েছিলেন চেরাবান্দা রাজু। যে নামের অর্থ ‘জেলখানায় পায়ের বেড়ির সঙ্গে পাথর বাঁধা নেতা।
তিনি মনে করতেন “আদর্শ মুখের প্রসাধন নয়, সারা জীবন তাকে লালন করতে হয় / রক্তের মধ্যে…।” তিনি কবি। তিনি বিপ্লবীও। দিনবদলের ভাবনা তাঁর কবিতার শৌখিন উপকরণ মাত্র নয়, তাঁর কবিতার নিউক্লিয়াস। তিনি সেই বিরল জাতের কবি যিনি যাপিত জীবনের সঙ্গে কবিতার বিন্দুমাত্র ব্যবধান রাখেননি। 
১৯৪৪ সালে হায়দ্রাবাদ থেকে তিরিশ মাইল দূরে অঙ্কুশপুরম গ্রামের এক দরিদ্র চাষী পরিবারে জন্মেছিলেন। হায়দ্রাবাদে একটি স্কুলে তেলুগু ভাষার শিক্ষকতায় নিযুক্ত হয়েছিলেন। তারপর আলাপ হল বিখ্যাত কবি নিখিলেশ্বরের সঙ্গে। নিখিলেশ্বরের সূত্রে যোগাযোগ হয় ‘দিগম্বর’ গোষ্ঠীর সঙ্গে। ভাবনা চিন্তায় তাঁরা মার্কিন ‘বিট’-দের সগোত্র। সমাজের ভণ্ডামি আর ভ্রষ্টাচারের বিরুদ্ধে ঘৃণা বর্ষণ করাই ছিল তাঁদের লক্ষ্য। তাঁদের কবিতায় নৈরাজ্যবাদ ও অবচেতনের উদ্দামতা ভাষা পেত। ফলে অকপট নির্লজ্জ ছিল তাঁদের ভাষাভঙ্গি। এই গোষ্ঠীতে যোগ দিয়ে ভাস্কর রেড্ডি নিজের নাম বদল করে হলেন চেরাবান্দা রাজু।  কিন্তু এই পর্যায়ে আটকে থাকলেন না তিনি। নকশালবাড়ি আন্দোলন এবং শ্রীকাকুলমের ঘটনার পটভূমিকায় নবজাগরণ ঘটল অন্ধ্রের লেখক শিল্পীদের, যার ফলশ্রুতি অন্ধ্রের বিপ্লবী লেখক সংঘ বা ‘বিপ্লব রচয়িতাল সংঘম্‌’(সংক্ষিপ্ত নাম ‘বিরসম্‌’)। ১৯৭০ সালের জুলাই মাসে ‘বিরসম্‌’ প্রতিষ্ঠিত হল। অন্ধ্রের অধিকাংশ শক্তিশালী লেখক এই সংগঠনের সঙ্গে যুক্ত হয়ে পড়েন। চেরাবান্দাও তাদের একজন। ‘বিরসম্‌’-এর দায় বহন করতে গিয়ে তিনি নিজে আমূল পরিবর্তিত হয়েছেন ভাবনা চিন্তায় এবং লেখনীতে। ফলে চেরাবান্দা যেখান থেকে শুরু করেছিলেন তার কবিজীবন, সেই দিগম্বর গোষ্ঠীর কবি হিসেবে তার পরিচয় অচিরেই মুছে গেছে, বিপ্লবের সমার্থক হয়ে উঠেছে তাঁর কবিতাবলী। কিন্তু বিপ্লবের কথা সোচ্চারে ঘোষণা করলেও কবিতার নিজস্ব ধর্ম থেকে বিচ্যুত হয়নি তারা। বিপ্লবী কবি হিসেবে চেরাবান্দা রাজু শুধু তেলুগু ভাষার নন, সামগ্রিকভাবে ভারতীয় সাহিত্যে সম্ভবত সবচেয়ে জনপ্রিয় নাম। তাঁর অভিন্নহৃদয় বন্ধু কবি ভারভারা রাও ছাড়া জনপ্রিয়তায় কেউই তাঁর ধারেকাছে ছিলেন না। কবিতা, গান ছাড়াও চেরাবান্দা  লিখেছিলেন একটি উপন্যাস ও তিনটি একাঙ্ক নাটক। 
শাসকশ্রেণিকে সরাসরি দ্ব্যর্থহীন ভাষায় আক্রমণ করতেন বলে শাসকের পাল্টা আগ্রাসন তাঁকে সহ্য করতে হয়েছে সারাজীবন ধরেই। তাঁর ‘অমর’ নামে একটি গল্পের জন্য নিষিদ্ধ করা হয়েছিল ‘বিরসম’-এর একটি ছোটগল্প সংকলনকে। ১৯৭৪ সালে তাঁকে অভিযুক্ত করা হয় কুখ্যাত সেকেন্দ্রাবাদ ষড়যন্ত্র মামলায়। খোয়াতে হয় স্কুলশিক্ষকের চাকরি। প্রতিক্রিয়ায় তিনি নির্দ্বিধায় লেখেন - “হতে পারে আমি একজন বন্দী, কিন্তু আমি দাস নই।” তাঁর লেখা থেকে জন্ম নিয়েছে অনেক বিপ্লবী স্লোগান। পীড়ন তাঁকে ভাঙতে পারেনি, বরং শক্ত করেছে আরও। তিনি লিখেছেন,

“আমি কি গলায় দড়ি দেব

নাকি নিজেই হব গলার ফাঁস?”

এমারজেন্সির পর যখন তিনি ছাড়া পেলেন তখন শরীরে বাসা বেঁধেছে মারণ রোগ। ব্রেন টিউমার ধরা পড়ল। পরে বোঝা গেল টিউমারটি ম্যালিগন্যান্ট, অর্থাৎ ক্যান্সারে ভুগছেন কবি। এরপরেও প্রাতিষ্ঠানিকতা তাঁকে লোভ দেখিয়েছে। পুরস্কার আর সাহায্যের টোপ দিয়ে তাঁকে গিলতে চেয়েছে ক্ষমতা আর প্রশাসন।  কিন্তু দারিদ্র্য, রোগভোগ সত্ত্বেও সে সমস্ত কিছু ঘৃণাভরে প্রত্যাখ্যান করেছেন তিনি। ১৯৮২ সালের ৩ জুলাই তাঁর মৃত্যু হয়। চেরাবান্দা রাজু আসলে এক মৃত্যুহীন অগ্নিশিখা। সেই কারণেই অন্ধ্রপ্রদেশ সাহিত্য আকাদেমির মরণোত্তর পুরস্কারকে অনায়াসে প্রত্যাখ্যান করেছিলেন তাঁর স্ত্রী শ্যামলা রাজু। বলেছিলেন, সরকারি পুরস্কার গ্রহণ করার অর্থ চেরাবান্দাকে অস্বীকার করা। এই পুরস্কার নেওয়া মানে শুধু চেরাবান্দার অপমান তা-ই নয়, যে জনসাধারণের কথা ভেবে তিনি সারাজীবন কবিতা লিখেছেন, লেখার মাধ্যমে যাদের পাশে দাঁড়াতে চেয়েছেন - তাদেরও অপমান।

দিগম্বর গোষ্ঠী
হায়দ্রাবাদ থেকে তিরিশ মাইল দূরে অঙ্কুশপুরম গ্রামের এক দরিদ্র চাষী পরিবারে ১৯৪৪ সালে জন্মেছিলেন বি, ভাস্কর রেড্ডি, যিনি কালক্রমে তার লেখক ছদ্মনাম গ্রহণ করেন, “চেরাবান্দা রাজু”। হায়দ্রাবাদের কলেজে তেলেগু ভাষায় অধ্যয়ন করতে গিয়ে কবিতায় হাতেখড়ি হয় তার সাবেকী রীতিতে। আলাপ হল বিখ্যাত কবি নিখিলেশ্বরের সংগে। ক্রমশ নিখিলেশ্বরের সম্পাদনায় ১৯৬৫ সাল থেকে প্রকাশিত ‘দিগম্বর’ গোষ্ঠির অন্তর্ভুক্ত হন। জগৎ আর জীবন সম্পর্কে বিরক্তি আর হতাশা এদের কবিতায় ভাষা পেয়েছিল। ভাবনা চিন্তায় এরা মার্কিন ‘বিট’ আর ইংল্যান্ডের ‘অ্যাংগ্রি  ইয়ং মেন’-দের সগোত্র। সমাজের প্রতি এক রাগী প্রতিবাদ তাদের কবিতায় নৈরাজ্যবাদ, বিলোপবাদ, নব-বাম চিন্তাচেতনা, আবেগ, তাড়না, জন্মসংস্কার, এবং অবচেতনের উদ্দামতা ভাষা পেতো। কিন্তু পর্বান্তর হল অচিরেই।  নকশালবাড়ি আন্দোলনের পটভূমিকায় নবজাগরণ ঘটল অন্ধ্রের লেখক শিল্পীদের। এই জাগরণের সংহত রূপ—অন্ধ্রের বিপ্লবী লেখক সংঘ বা ‘বিপ্লব রচয়িতাল সংঘম্‌’-এর সংগঠন। সংক্ষিপ্ত নাম “বিরসম্‌”। ১৯৭০ সালের জুলাই মাসে ‘বিরসম্‌’-এর প্রতিষ্ঠা। অন্ধ্রের অধিকাংশ শক্তিশালী লেখক এই সংগঠনের সঙ্গে যুক্ত হয়ে পড়েন। চেরাবান্দাও তাদের একজন। ‘বিরসম্‌’-এর দায় বহন করতে গিয়ে তিনি নিজে আমূল পরিবর্তিত হয়েছেন ভাবনা চিন্তায় এবং লেখনীতে। ফলে চেরাবান্দা যেখান থেকে শুরু করেছিলেন তার কবিজীবন, সেই দিগম্বর গোষ্ঠির কবি হিসেবে তার পরিচয় অচিরেই মুছে গেছে, সবচেয়ে জনপ্রিয় বিপ্লবী কবিতার সঙ্গে সমার্থক হয়ে উঠেছে তার নাম। নকশালবাড়ি আন্দোলনের মধ্য দিয়ে যে সব তেলেগু লেখকদের আবির্ভাব, চেরাবান্দা রাজু সম্ভবত তাদের মধ্যে শ্রেষ্ঠ।            
কবিতা-গান ছাড়াও চেরাবান্দা লিখেছিলেন একটি উপন্যাস (মা ভুরু – আমাদের গ্রাম), তিনটি একাঙ্ক (গঞ্জ, নীল্লুগুরুয়াল, ফেলে রাখা ফাইল)। তিনি ছিলেন একজন দায়বদ্ধ কবি, এবং সুনিশ্চিত পক্ষ অবলম্বনের ফলে পরবর্তী দশ বছর তাকে শান্তিতে থাকতে দেয়নি রাষ্ট্র। হাজতবাস, কারাবাস, মামলা, দৌড় লেগেই থাকত। ক্রমে স্কুলের চাকরিটি খোয়ান, স্বাস্থ্য ভেঙ্গে পড়ে। মাথায় দুটি টিউমার অপারেশন করা হয়। শেষ পর্যন্ত বন্ধুরা একটি কবিতার বই ছেপে বিক্রিত অর্থে তার চিকিৎসার ব্যবস্থা করেছিল। ১৯৮২ সালের ২ জুলাই তার মৃত্যু হয় হায়দ্রাবাদের হাসপাতালে।

তথ্যসূত্র

বিষয়শ্রেণী:কবি
বিষয়শ্রেণী:১৯৪৪-এ জন্ম
বিষয়শ্রেণী:১৯৮২-এ মৃত্যু